Broj: 711-I-82-P-147-21/23-08-17

Zagreb, 9. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), **temeljem** **vlastitih saznanja mogućeg sukoba interesa dužnosnika Mihaela Grbavca, općinskog načelnika Općine Vratišinec,** na 185. sjednici, održanoj dana 9. rujna 2021, donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Mihaela Grbavca, općinskog načelnika Općine Vratišinec, zbog moguće povrede članka 14. stavka 1. ZSSI/11-a, koja proizlazi iz obavljanja funkcije člana Školskog odbora Osnovne škole dr. Vinka Žganca Vratišinec istodobno s obnašanjem dužnosti općinskog načelnika Općine Vratišinec u razdoblju od 21. svibnja 2021. do 25. prosinca 2021.**
2. **Poziva se dužnosnik Mihael Grbavec da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

U Povjerenstvu je dana 21. lipnja 2021. pod brojem 711-U-2692-P-147/21-01-3 zaprimljena anonimna prijave mogućeg sukoba interesa podnesena protiv dužnosnika Mihaela Grbavca, općinskog načelnika Općine Vratišinec, povodom koje se vodi predmet P-147/21. Navedena je prijava proslijeđena dopisom Ministarstva znanosti i obrazovanja, Samostalnog sektora prosvjetne inspekcije, Službe prosvjetne inspekcije Zagreb II, KLASA: 600-04/21-02/00415, URBROJ: 533-08-21-0002 od 16. lipnja 2021.

U prijavi se u bitnome navodi da je dužnosnik Mihael Grbavec imenovan od Međimurske županije za člana Školskog odbora Osnovne škole dr. Vinka Žganca. Iznosi se da je dužnosnik na lokalnim izborima održanima u svibnju 2021. izabran na dužnost općinskog načelnika Općine Vratišinec, te da dužnosnik ne može istodobno s obnašanjem navedene dužnosti biti član Školskog odbora iste ustanove kao i da je u obavljanju funkcije člana Školskog odbora već sudjelovao na dvije sjednice.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21), koji je stupio na snagu dana 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

Slijedom navedenog, Povjerenstvo utvrđuje kako će predmet P-147/21, koji je formiran prije stupanja ZSSI/21-a u odnosu na okolnosti koje su nastale do prestanka važenja ZSSI/11-a biti dovršen sukladno odredbama ZSSI/11-a.

Člankom 3. stavkom 1. podstavkom 39. ZSSI/11-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i dužnosnik Mihael Grbavec povodom obnašanja dužnosti općinskog načelnika Općine Vratišinec obvezan postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo, utvrđeno je da Mihael Grbavec dužnost općinskog načelnika Općine Vratišinec obnaša od 21. svibnja 2021.

Temeljem uvida u podatke sudskog registra nadležnog Trgovačkog suda u Varaždinu, utvrđeno je da je Međimurska županija jedini osnivač Osnovne škole dr. Vinka Žganca Vratišinec.

Povjerenstvo je u svrhu stjecanja vlastitih saznanja moguće povrede odredbi ZSSI/11-a dopisom Broj: 711-I-1072-P-147/21-02-17 od 23. lipnja 2021. zatražilo očitovanje od Osnovne škole dr. Vinka Žganca Vratišinec na okolnosti je li dužnosnik Mihael Grbavec imenovan za člana Školskog odbora Osnovne škole dr. Vinka Žganca Vratišinec, ako jest kada je imenovan, tko je o tome odlučio, je li primio naknadu za obavljanje funkcije člana Školskog odbora i koliko je ista iznosila, zajedno sa dostavom akta o njegovom imenovanju.

Nadalje, Povjerenstvo je dopisom Broj: 711-I-1106-P-147/21-03-17 od 28. lipnja 2021. zatražilo očitovanje od Međimurske županije na okolnosti je li Međimurska županija proglasila ustanovu Osnovna škola dr. Vinka Žganca Vratišinec iz Vratišinca ustanovom od posebnog interesa za županiju, u smislu članka 14. stavka 4. ZSSI/11-a,ako jest kada je donesena takva odluka, zajedno sa dostavom iste odluke.

Osnovna škola dr. Vinka Žganca Vratišinec očitovala se dopisom, klasa: 602-01-01/21-01/19, urbroj: 2109-49-21-01 od 30. lipnja 2021., u kojem se navodi da je Mihael Grbavec na funkciju člana Školskog odbora imenovan rješenjem župana Međimurske županije od 13. travnja 2021. te da mu se za obavljanje iste funkcije ne isplaćuje naknada. Očitovanju je priloženo navedeno rješenje o imenovanju.

Međimurska županija očitovala se dopisom, klasa: 602-02/21-02/26, urbroj: 2109/1-01-21-2, u kojem se iznosi da navedena županije nije proglasila ustanovu Osnovna škola dr. Vinka Žganca Vratišinec iz Vratišinca ustanovom od posebnog interesa za županiju. Očitovanju je priložena Odluka o popisu pravnih osoba od posebnog interesa za Međimursku županiju te istom nije navedena predmetna ustanova.

Uvidom u Registar pravnih osoba od posebnog interesa koji vodi Povjerenstvo, utvrđeno je da Osnovna škola dr. Vinka Žganca Vratišinec iz Vratišinca nije proglašena ustanovom od posebnog državnog interesa ili od posebnog interesa za jedinicu lokalne, odnosno područne (regionalne) samouprave.

Člankom 14. stavkom 1. ZSSI/11-a propisano je da dužnosnici ne mogu biti članovi upravnih vijeća ustanova, odnosno nadzornih odbora izvanproračunskih fondova.

Člankom 14. stavkom 2. ZSSI/11-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Istovjetno je propisano odredbom članka 18. stavaka 1. i. 2. ZSSI/21-a.

Člankom 35. stavkom 1. Zakona o ustanovama („Narodne novine“, broj 76/93., 29/97., 47/99., 35/08. i 127/19.) propisano je da ustanovom upravlja upravno vijeće ili drugi kolegijalni organ, ako posebnim zakonom nije drugačije određeno.

Člankom 36. stavkom 1. Zakona o ustanovama propisano je da upravno vijeće donosi programe rada i razvoja ustanove, nadzire njihovo izvršavanje, odlučuje o financijskom planu i godišnjem obračunu, predlaže osnivaču promjenu djelatnosti, daje osnivaču i ravnatelju ustanove prijedloge i mišljenja o pojedinim pitanjima te donosi odluke i obavlja druge poslove određene zakonom, aktom o osnivanju i statutom ustanove.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 7/17., 68/18., 98/19. i 64/20.) propisano je da su osnovne škole javne ustanove. Člankom 118. stavkom 1. istog Zakona propisano je da školom upravlja školski odbor.

Time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Usporedbom odredbi Zakona o ustanovama, kao općeg propisa kojim se uređuje obavljanje djelatnosti ustanova, te Zakona o odgoju i obrazovanju u osnovnoj i srednjoj školi, kao posebnog propisa kojim se uređuje djelatnost osnovnog i srednjeg odgoja i obrazovanja u javnim ustanovama među kojima su i osnovne škole, Povjerenstvo zaključuje da školski odbor osnovne škole ima položaj upravnog vijeća ustanove, stoga se odredba članka 14. stavka 2. ZSSI/11-a vezano za dopuštenost obavljanja funkcije člana upravnog vijeća primjenjuje na školske odbore, kao posebna kolegijalna tijela iz članka 35. stavka 1. Zakona o ustanovama koja su ustrojena posebnim zakonima.

Naime, dužnosnici za vrijeme obnašanja javne dužnosti ne smiju istodobno obavljati funkciju člana upravnog tijela ustanove, osim ako se iznimno radi o ustanovi od posebnog državnog interesa ili od posebnog interesa za jedinicu lokalne, odnosno područne (regionalne) samouprave.

U konkretnome slučaju Osnovna škola dr. Vinka Žganca Vratišinec nema status takve ustanove, dok iz očitovanja predmetne ustanove proizlazi da dužnosnik Mihael Grbavec obavlja funkciju člana Školskog odbora iste, ali bez primanja naknade, na koju je imenovan rješenjem župana Međimurske županije od 13. travnja 2021., dok je na dužnost općinskog načelnika Općine Vratišinec stupio 21. svibnja 2021.

Stoga proizlazi da je obavljanjem funkcije člana Školskog odbora Osnovne škole dr. Vinka Žganca Vratišinec istodobno s obnašanjem dužnosti općinskog načelnika Općine Vratišinec u razdoblju od 21. svibnja 2021. do 25. prosinca 2021. došlo do moguće povrede odredbe članka 14. stavka 1. ZSSI/11-a na strani dužosnika Mihaela Grbavca.

Sukladno članku 39. stavka 3. ZSSI/11-a poziva se dužnosnika Mihaela Grbavca da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

**Dostaviti:**

1. Dužnosnik Mihael Grbavec, osobnom dostavom
2. Podnositelj prijave, na znanje putem e-mail adrese
3. Objava na internetskoj stranici Povjerenstva
4. Pismohrana